YHTEINEN TOIMINTA,

25 päivältä marraskuuta 1996,

jonka neuvosto on hyväksynyt Euroopan unionista tehdyn sopimuksen J.3 artiklan perusteella Euroopan unionin erikoislähettilään nimeämisestä Lähi-idän rauhanprosessiin (96/676/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen J.3 ja J.11 artiklan,

ottaa huomioon 21 ja 22 päivänä kesäkuuta 1996 Firenzessä kokoontuneen Eurooppa-neuvoston antaman julistuksen,

sekä katsoo, että

neuvoston 1 päivänä lokakuuta 1996 antamassa julistuksessa ilmaistaan Euroopan unionin valmius osallistua aktiivisesti rauhanprosessin edistämiseen aluetta koskevien etujensa mukaisesti ja sen tähän mennessä rauhanprosessille antaman merkittävän panoksen perusteella, ja

neuvosto hyväksyi 28 päivänä lokakuuta 1996 päätelmät EU:n erikoislähettilään nimeämisestä Lähi-idän rauhanprosessiin, joissa otetaan huomioon kaikki tämänhetkiset prosessin tukemiseen liittyvät kansainväliset ponnistelut,

ON HYVÄKSYNYT SEURAAVAN YHTEISEN TOIMINNAN:

1 artikla

Miguel Angel Moratinos nimetään EU:n erikoislähettilääksi Lähi-idän rauhanprosessiin.

EU:n erikoislähettiläs nimetään vuodeksi ja nimitystä voidaan tarkistaa, kun toimikaudesta on kulunut kuusi kuukautta, ottaen huomioon asiaan liittyvät hallinnolliset ja rahoitukselliset näkökohdat.

2 artikla

EU:n erikoislähettilään toimeksiantoon kuuluu:

- luoda ja ylläpitää läheisiä suhteita rauhanprosessin kaikkiin osapuoliin, alueen muihin maihin, Yhdysvaltoihin ja muihin maihin sekä kansainvälisiin järjestöihin, joita asia koskee, pyrkimyksenä rauhanprosessin lujittaminen yhteistyössä niiden kanssa,

- tarkkailla osapuolten välisiä rauhanneuvotteluja ja olla valmiina tarjoamaan Euroopan unionin neuvoja ja palveluksia, jos osapuolet niitä pyytävät,

- osallistua pyydettäessä osapuolten välisten kansainvälisten sopimusten täytäntöönpanoon sekä käynnistää diplomaattiset toimet osapuolten kanssa, jos kyseisten sopimusten määräyksiä ei noudateta,

- ylläpitää rakentavia suhteita rauhanprosessin yhteydessä tehtyjen sopimusten allekirjoittajiin demokratian perussääntöjen noudattamisen edistämiseksi, mukaan lukien ihmisoikeuksien ja oikeusvaltion periaatteiden kunnioittaminen,

- antaa selvitys neuvoston yksiköille Euroopan unionin mahdollisuuksista osallistua rauhanprosessiin sekä parhaista tavoista jatkaa Euroopan unionin aloitteita ja käynnissä olevia Lähi-idän rauhanprosessiin liittyviä Euroopan unionin toimia mukaan lukien Euroopan unionin asiaan liittyvien kehityshankkeiden poliittiset näkökohdat,

- tarkkailla molempien tahojen toimia, jotka voivat vaikuttaa haitallisesti pysyvää asemaa koskevien neuvottelujen tuloksiin.

EU:n erikoislähettiläs saa ohjeensa puheenjohtajavaltiolta ja raportoi tämän valtuuttamana neuvostolle säännöllisesti ja aina tarvittaessa. Erikoislähettilään tehtävät eivät rajoita komission asemaa, vaan tämä osallistuu täysimääräisesti näihin tehtäviin.

3 artikla

1. EU:n erikoislähettilään tehtävään liittyviä kustannuksia varten Euroopan yhteisöjen talousarvioon varataan 2,137 miljoonan ecun määräraha. Tällä summalla rahoitetaan EU:n erikoislähettilään kustannukset yhteisen toiminnan hyväksymispäivästä alkaen.

2. Edellä 1 kohdassa määrätyllä summalla rahoitettavat kustannukset hallinnoidaan talousarvioon sovellettavien Euroopan yhteisön menettelyjen ja sääntöjen mukaisesti.

3. Euroopan unioni rahoittaa EU:n erikoislähettilään toiminnan edellyttämät infrastruktuurit ja juoksevat menot mukaan lukien hänen palkkansa ja häntä avustavasta henkilökunnasta aiheutuvat kustannukset. Jäsenvaltiot ja yhteisö voivat ehdottaa henkilökunnan siirtämistä työskentelemään EU:n erikoislähettilään alaisuuteen. Jos jäsenvaltio, komissio tai muu yhteisön toimielin antaa EU:n erikoislähettilään avuksi henkilökuntaa, kyseinen jäsenvaltio, komissio tai muu yhteisön toimielin maksaa heidän palkkansa.

4. Neuvosto panee merkille, että tapauksen mukaan puheenjohtajavaltio, komissio ja/tai jäsenvaltio toimittaa logistiikkatukea alueelle.

5. Erioikeudet, vapaudet ja muut tarvittavat takuut EU:n erikoislähettilään ja hänen henkilökuntansa tehtävän loppuun saattamiseksi ja asioiden sujumiseksi on määriteltävä osapuolten kanssa. Jäsenvaltioiden ja komission on annettava tälle asialle kaikki tarvittava tuki.

4 artikla

Tämä yhteinen toiminta tulee voimaan sinä päivänä, jona se hyväksytään. Se on voimassa 25 päivään marraskuuta 1997.

5 artikla

Tämä yhteinen toiminta julkaistaan virallisessa lehdessä.

Tehty Brysselissä 25 päivänä marraskuuta 1996.

Neuvoston puolesta

D. SPRING

Puheenjohtaja